ભગવાન દત્તના નામથી કોણ અજાણ્યું હશે? કદાચ કોઇ જ નહીં. શ્રીમદ્ ભાગવતપુરાણ (૪-૧, ૧૭-રર) પ્રમાણે અત્રિ ઋષિને બ્રહ્મદેવના અંશથી ચંદ્ર (સોમ) વિષ્ણુના અંશથી યોગશાસ્ત્રમાં નિપુણ દત્ત તથા શંકરના અંશથી દુર્વાસા નામના ત્રણ પુત્ર જન્મ્યા. દત્તાત્રેયના અત્રિ અને અનસૂયાના પુત્ર તરીકેના જન્મ અંગેની કથા વિવિધ પુરાણોમાં જોવા મળે છે. બધાનો એક જ સાર છે કે ભગવાન એક મહાન સંત, યોગી, વરદાન આપનાર વરદાતા તથા વિષ્ણુના અવતાર છે. દત્ત ભગવાને વિવિધ ગ્રંથોએ અલગ અલગ નામથી ઉલ્લેખ્યા છે. જેમ કે મહાયોગી, દિગમ્બર, અવધૂત, મહાજ્ઞાન પ્રદ, સત્યાનંદ, ચિદાત્મક, સિદ્ધિસેવિત, યોગીજન પ્રિય, બાલ, ઉન્મત આનંદદાયક. આ ગુરુ દત્તાત્રેયને તો શાંડિલ્ય ઉપનિષદના (૩૩)માં વિશ્વગુરુની પદવી આપેલી છે.